b'\n_START_ARTICLE_\nSmederevo\n_START_SECTION_\nZgodovina\n_START_PARAGRAPH_\nSmederevo je zraslo ob Donavi na mestu nekdanjega rimskega naselja. V starih listinah se omenja \xc5\xbee v 9. stoletju. Leta 1427, ko je Beograd pri\xc5\xa1el pod Mad\xc5\xbearsko oblast, je bila tu  prestolnica srbske dr\xc5\xbeave. Despot \xc4\x90ura\xc4\x91 Brankovi\xc4\x87 (o\xc4\x8de celjske grofice in kneginje Katarine Brankovi\xc4\x87) je od leta 1428 do 1430 na manj\xc5\xa1em trikotnem delu obale tik ob izlivu Jezave v Donavo po zgledu bizantinskih fortifikacij zgradil najve\xc4\x8djo srbsko trdnjavo. Trdnjavi so kasneje dozidali \xc5\xa1e ve\xc4\x8dji grajski del. Ves kompleks je bil opasan s \xc5\xa1tevilnimi obrambnimi stolpi povezanimi z obrambnim zidom. Danes je v ru\xc5\xa1evinah, prav tako kot Mali grad v katerem je bil despotov dvor. Poleg trdnjave, ki se je dlje kakor vse druge utrdbe na Balkanu upirala Turkom stoji na mestnem pokopali\xc5\xa1\xc4\x8du zanimiva cerkvica zgrajena v 15. stoletju s freskami predvsem iz 17. in 18. stoletja, ki s svojim videzom spominja na samostan Ravanico, katerega je leta 1380 pri \xc4\x86upriji zgradil knez Lazar. S tur\xc5\xa1kim zavzetjem Smedereva 1459 je srbska srednjeve\xc5\xa1ka dr\xc5\xbeava prenehala obstajati.'